Aurinko ei ole vielä noussut
Aurinko ei ole vielä noussut.
 Puutarha tuoksuu kasteisena ja uupuneena
 kuunvaloisen veden partaalla.

 Sinä uit siellä.
 Näen pääsi välkkyvän kalpeassa valossa,
 ja valkean tupakan lemu painaa silmiäni.
 Aurinko on kohta täällä.
 Ja kukat vavahtelevat hiljaisessa odotuksessa.
 Vesi sädehtii sinun ruumiisi ympärillä.

 Huoneen hämy on täynnä hajuherneiden tuoksua.
 Sydämeni taipuu puutarhaa kohden
 kuin kastepisarainen kukka
 varhaisessa aamussa,
 kun aurinko ei vielä ole noussut.